ภาพอันตรายของการสูบบุหรี่อย่างแจ้งชัด บนซองบุหรี่ มีประสิทธิภาพในการทำให้คนเลิกสูบบุหรี่
องค์การอนามัยโลกกล่าวชี้ว่า ภาพที่แสดงให้เห็นถึงอันตรายของการสูบบุหรี่อย่างแจ้งชัด บนซองบุหรี่ มีประสิทธิภาพในการทำให้คนเลิกสูบบุหรี่
องค์การอนามัยโลกประกาศในวาระวันงดสูบบุหรี่โลกในวันอาทิตย์ เริ่มการรณรงค์ลดการใช้ยาสูบโดยการขยายการกระตุ้น ให้ประชาชนตระหนักถึงอันตรายของการสูบบุหรี่ นักรณรงค์ต่อตานยาสูบ และการสูบบุหรี่กำลังดำเนินงานเชิงรุกโดยต้องการให้คนสูบบุหรี่ตกใจเกรงกลัวอันตรายของการสูบบุหรี่ และเลิกพฤติกรรมนั้น นักรณรงค์กำลังดำเนินการให้ประเทศต่าง ๆพิมพ์ภาพที่น่าตกใจกลัวที่แสดงให้เห็นภาพแจ้งชัด ถึงอันตรายของการสูบบุหรี่พร้อมคำเตือนบนซองบุหรี่หรือบนหีบห่อบรรจุยาสูบ ซึ่งจะทำให้ประชาชนสังเกตเห็น และตระหนักถึงอันตรายที่การสูบบุหรี่มีต่อสุขภาพร้ายแรงอย่างไร Douglas Bettcherผู้อำนวยการโครงการปลอดยาสูบ ขององค์การอนามัยโลกกล่าวว่าการใช้ภาพจริงของสภาพโรคภัยไข้เจ็บ ที่เป็นผลจากการสูบบุหรี่ให้เห็นจริงเห็นจัง อย่างตรงไปตรงมาซึ่งมักจะเป็นภาพน่าตกใจกลัวนั้น เป็นวิธีการที่มีประสิทธิภาพ ในการควบคุมการสูบบุหรี่ทุกวันนี้และเป็นรูปแบบของการเผยแพร่ข่าวสารด้านสาธารณสุขออกไปทั่วโลกได้ดี อย่างไรก็ตามแม้ว่าบางคนจะแคลงใจว่า จำเป็นหรือ ที่จะต้องแสดงภาพน่ากลัวตรงๆเช่นนั้นบนหีบห่อยาสูบหรือซองบุหรี่ แต่มีหลักฐานบ่งชี้ว่าภาพดังกล่าวทำให้คนตระหนักแน่ ถึงอันตรายและเลิกสูบบุหรี่ดังจะเห็นได้จากแคนาดาซึ่งเป็นประเทศแรกที่เริ่มดำเนินงานนี้เมื่อ 8 ปีมาแล้ว ขณะนี้ มีมากกว่า 20ประเทศต้องการการเตือนอันตรายด้านสุภาพ โดยการใช้การแสดงภาพแบบนี้ ประเทศเหล่านี้มีประชากรรวมเกือบ700 ล้านคน และมี 4 ประเทศกำลังจะเริ่มใช้วิธีการดังกล่าวในปีนี้และปีหน้า จำนวนประชากรในประเทศเหล่านี้รวมแล้วเป็นจำนวนเพียง 10 % ของประชากรโลก ขณะเดียวกันการศึกษาวิจัยในบราซิล แคนาดา สิงคโปร์ และประเทศไทย ซึ่งล้วนใช้วิธีการแสดงภาพ และคำเตือนอันตรายของการสูบบุหรี่บนหีบห่อยาสูบหรือซองบุหรี่นั้นได้ผลอย่างมากในการชักจูงโน้มน้าวให้คนเลิกสูบบุหรี่ ยาสูบเป็นสาเหตุของการเสียชีวิตที่ป้องกันได้องค์การอนามัยโลกรายงานว่า มีคนเสียชีวิตเพราะโรคภัยไข้เจ็บสืบเนื่อง จากการสูบบุหรี่หรือสูดควันบุหรี่อย่างโรคมะเร็ง โรคหัวใจ และเส้นเลือดในสมองอุดตัน เป็นจำนวนปีละมากกว่า 5 ล้านคนและการเสียชีวิตนั้นเกิดขึ้น ในประเทศยากจนกำลังพัฒนา องค์การอนามัยโลกกล่าวว่าการพยายามดำเนินงาน แทรกแซงพฤติกรรมของประชาชน เพื่อให้เลิกสูบบุหรี่ที่มีประสิทธิภาพมากที่สุดนั้นรวมทั้งการห้ามสูบบุหรี่ในที่สาธารณะ และที่ทำงานการห้ามโฆษณาและสนับสนุนกิจกรรมเกี่ยวกับยาสูบ และการขึ้นภาษี และขึ้นราคาบุหรี่หรือยาสูบ